CELEX: 
Language: hu
Date: 2020-11-18 00:00:00
Title: A BIZOTTSÁG (EU) .../... VÉGREHAJTÁSI RENDELETE az (EU) 2015/2447 végrehajtási rendeletnek az engedélyezett gazdálkodókra vonatkozó egyes szabályok tekintetében történő módosításáról

A BIZOTTSÁG (EU) .../... VÉGREHAJTÁSI RENDELETE
            
            
               (2020.11.18.)
            
            
               az (EU) 2015/2447 végrehajtási rendeletnek az engedélyezett gazdálkodókra vonatkozó egyes szabályok tekintetében történő módosításáról
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre
                  1
                és különösen annak 41. cikkére,
            
            
               mivel:
            
            
               (1)Annak érdekében, hogy az engedélyezett gazdálkodó státus megadása céljából a 952/2013/EU rendelet (a továbbiakban: Vámkódex) 39. cikkének a) pontjában meghatározott, a vámjogszabályok és adószabályok súlyos vagy ismétlődő megsértésének hiányára (ideértve azt is, hogy a kérelmező gazdasági tevékenységéhez kapcsolódóan súlyos bűncselekmény nincs nyilvántartva) vonatkozó kritérium egységes módon kerüljön végrehajtásra, pontosítani kell az (EU) 2015/2447 bizottsági végrehajtási rendelet
                  2
                24. cikkének egyes rendelkezéseit. Egyrészt pontosítani kell, hogy a jogsértések vonatkozásában a kritérium abban az esetben teljesül, ha közigazgatási vagy igazságügyi hatóság nem hozott azt megállapító határozatot, hogy a 24. cikk (1) bekezdésének b) pontjában megadott személyek valamelyike az előző három évben ilyen jogsértést követett el. A jogsértéseket eredményező tényállásnak az előző három évben kell felmerülnie, azonban egyes esetekben a közigazgatási vagy igazságügyi hatóság e tényállást a három év letelte után is megállapíthatja. Másodrészt pontosítani kell, hogy a vámjogszabályok és adószabályok szóban forgó súlyos vagy ismétlődő megsértése a 24. cikk (1) bekezdésének b) pontjában megadott személyek gazdasági tevékenységéhez kapcsolódik. Harmadrészt pontosítani kell, hogy – a kérelmező szervezeti felépítésétől függően – a kérelmezőn kívül mely személyek értékelése szükséges a kritérium alapján. 
            
            
               (2)Az (EU) 2015/2447 végrehajtási rendeletet ezért ennek megfelelően módosítani kell.
            
            
               (3)Az e rendeletben előírt intézkedések összhangban vannak a Vámkódexbizottság véleményével, 
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2015/2447 végrehajtási rendelet módosításai
            
            
               Az (EU) 2015/2447 végrehajtási rendelet 24. cikke a következőképpen módosul:
            
            
               1.az (1) bekezdés helyébe a következő szöveg lép:
            
            
               „(1) A Vámkódex 39. cikkének a) pontjában meghatározott kritériumot akkor kell teljesítettnek tekinteni, ha: 
            
            
               a) közigazgatási vagy igazságügyi hatóság nem hozott olyan határozatot, amelyben megállapítja, hogy a b) pontban megadott személyek valamelyike az előző három évben a gazdasági tevékenységéhez kapcsolódóan súlyosan vagy ismételten megsértette a vámjogszabályokat vagy adószabályokat; valamint
            
            
               b) az alábbi személyek egyike esetében sincs nyilvántartva súlyos bűncselekmény sem saját, sem adott esetben a kérelmező gazdasági tevékenységéhez kapcsolódóan:
            
            
               i. a kérelmező,
            
         
         
            
               ii. a kérelmező vámügyeiért felelős alkalmazott(ak); és 
            
            
               iii. a kérelmezőért felelős vagy annak vezetése felett ellenőrzést gyakorló személy(ek).”;
            
            
               2.a (3) bekezdés helyébe a következő szöveg lép:
            
            
                  „(3) Amennyiben az (1) bekezdés b) pontjának iii. alpontjában említett, a kérelmezőtől eltérő személy harmadik országban letelepedett vagy tartózkodási helye harmadik országban található, a határozat meghozatalában illetékes vámhatóság a rendelkezésére álló nyilvántartások és információk alapján értékeli a Vámkódex 39. cikkének a) pontjában említett kritérium teljesítését.”
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2020.11.18.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 269., 2013.10.10., 1. o.
               
               
                  
                     (2)
                  
                        A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.).